**Recviem**

*Andrei Șerbănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Și va plânge toamna peste noi în cimitire,

Iar domnițele de mână vor aștepta păgâne

Străini vom fi de toate familiile bătrâne

Cu satanice trucaje în gesturi și gândire

Și iarăși va fi doliu, și iar filosofie!...

Și totuși va fi noapte, și doina va cânta…

Fumând ca un bătrân rătăcit în cimitir

Amar îmi va fi vinul, iar păcatul musafir

Când departe îmi vei fi peste cămașa altcuiva

Și iarăși siluete vor dansa prin mahala…

Și iar va fi romanță, și totuși, recviem,

Iar plopii de fanare se blesteamă-n alte vești,

Mă strig viclean în „sunt”, răspund atent în „ești”

Pe sânii-ți ca de piatră, din daltă, vechi blestem

Îmi voi ciopli cu dinții poate ultimul poem

Și iar va fi romanță, și totuși, recviem.